*Ηράκλειο, 19 Δεκεμβρίου 2024*

**ΔΕΛΤΙΟ ΤΥΠΟΥ**

**Στον Καθηγητή Ανδρέα Μπουντουβή το φετινό Βραβείο Εξαίρετης Πανεπιστημιακής Διδασκαλίας εις μνήμην Β. Ξανθόπουλου – Σ. Πνευματικού του ΙΤΕ**

Στις 18 Δεκεμβρίου 2024, ημέρα Τετάρτη, στην αίθουσα της παλαιάς Βουλής στην Αθήνα, η Α.Ε. η Πρόεδρος της Δημοκρατίας Κατερίνα Σακελλαροπούλου, απένειμε το Βραβείο Εξαίρετης Πανεπιστημιακής Διδασκαλίας εις μνήμην των Βασίλη Ξανθόπουλου και Στέφανου Πνευματικού, στον Καθηγητή και πρώην Πρύτανη, **Ανδρέα Γ. Μπουντουβή** της Σχολής Χημικών Μηχανικών του Εθνικού Μετσόβιου Πολυτεχνείου.

Την τελετή άνοιξε η Καθηγήτρια Μαρία Ευθυμίου, Πρόεδρος της Επιτροπής Βραβείου, ενώ ο Πρόεδρος του Δ.Σ. του ΙΤΕ, Καθηγητής Νεκτάριος Ταβερναράκης μίλησε για το ιστορικό του Βραβείου. Το έργο του τιμώμενου παρουσίασε o Καθηγητής του ΕΜΠ, Γεώργιος Γκαζέτας. Στη συνέχεια ακολούθησε ομιλία του βραβευόμενου με θέμα: Εμπειρίες διδασκαλίας και μαθητείας.

Στην τελετή, την κυβέρνηση εκπροσώπησε ο Γενικός Γραμματέας Ανώτατης Εκπαίδευσης, Νίκος Παπαϊωάννου, και το ΣΥΡΙΖΑ ο Βουλευτής και Γραμματέας της Κ.Ο., Διονύσιος Καλαματιανός. Μεταξύ άλλων, στην τελετή παρευρέθησαν ο Βουλευτής της ΝΔ και Μέλος της Ειδικής Μόνιμης Επιτροπής Έρευνας και Τεχνολογίας της Βουλής, Ευστράτιος Σιμόπουλος, ο Βουλευτής της ΝΔ, Μάξιμος Σενετάκης, Ακαδημαϊκοί, πλήθος Πρυτάνεων, Προέδρων Ερευνητικών Κέντρων, Πανεπιστημιακών, καθώς και συνάδελφοι και φοιτητές του Ανδρέα Μπουντουβή.

Φέτος συμπληρώνονται τριάντα τέσσερα χρόνια από τη θέσπιση του Βραβείου Εξαίρετης Πανεπιστημιακής Διδασκαλίας, που είναι ο μοναδικός θεσμός στην Ελλάδα που επιβραβεύει κάθε χρόνο την αριστεία και την αφοσίωση ακαδημαϊκών δασκάλων στην Πανεπιστημιακή Διδασκαλία.

Η τιμή στον δάσκαλο και ερευνητή Ανδρέα Μπουντουβή μας φέρνει στο νου τους αλησμόνητους καθηγητές του Πανεπιστημίου Κρήτης, Βασίλη Ξανθόπουλο και Στέφανο Πνευματικό, εμπνευσμένους δασκάλους και λαμπρούς επιστήμονες, που δολοφονήθηκαν το βράδυ της 27ης Νοεμβρίου 1990, την ώρα που δίδασκαν ένα προχωρημένο μεταπτυχιακό σεμινάριο.

***Λίγα λόγια για τον βραβευόμενο, Ανδρέα Γ. Μπουντουβή***

Γεννήθηκε στον Πύργο Ηλείας το 1959. Είναι Καθηγητής στη Σχολή Χημικών Μηχανικών του Εθνικού Μετσόβιου Πολυτεχνείου (ΕΜΠ) και ήταν Κοσμήτορας την περίοδο 2013-2016. Από τον Οκτώβριο 2019 έως τον Νοέμβριο 2023 ήταν Πρύτανης του ΕΜΠ. Είναι διπλωματούχος Χημικός Μηχανικός του ΕΜΠ (1982) και κάτοχος διδακτορικού διπλώματος (PhD) από το Πανεπιστήμιο της Minnesota των ΗΠΑ (1987).

Διδάσκει προπτυχιακά και μεταπτυχιακά μαθήματα σε Φαινόμενα Μεταφοράς και σε Υπολογιστικές Μεθόδους. Τα ερευνητικά του ενδιαφέροντα είναι στις περιοχές των φαινομένων μεταφοράς, των διεπιφανειακών φαινομένων και της υπολογιστικής ανάλυσης διεργασιών. Έχει επιβλέψει την εκπόνηση 130 προπτυχιακών διπλωματικών εργασιών καθώς και, με επίβλεψη ή συν-επίβλεψη, την εκπόνηση 50 μεταπτυχιακών εργασιών και 24 διδακτορικών διατριβών.

Δείτε επίσης: [Δελτίο Τύπου της Προεδρίας της Δημοκρατίας](https://www.presidency.gr/aponomi-toy-vraveioy-exairetis-panepistimiakis-didaskalias-3/)

Για περαιτέρω πληροφορίες:

Μαυραντώνη Καλλιρόη

Επιτροπή Βραβείου Β. Ξανθόπουλου – Στ. Πνευματικού

Ίδρυμα Τεχνολογίας και Έρευνας (ΙΤΕ)

Τηλ.: 2810391509, Email: [kalliroi@admin.forth.gr](mailto:kalliroi@admin.forth.gr)